ΓΡΑΠΤΗ ΕΡΩΤΗΣΗ E-3732/97 υποβολή: Yves Verwaerde (PPE) προς την Επιτροπή (21 Νοεμβρίου 1997)

Θέμα: Γενική συμφωνία για τις συναλλαγές στον τομέα των υπηρεσιών (Γενική Συμφωνία Εμπορίου και Υπηρεσιών: ΓΣΕΥ)

Μπορεί η Επιτροπή να παράσχει πληροφορίες όσον αφορά το στάδιο στο οποίο βρίσκεται η εφαρμογή των συμφωνιών αυτών στον οπτικοακουστικό τομέα;

Απάντηση του κ. Sir Leon Brittan εξ ονόματος της Επιτροπής (23 Δεκεμβρίου 1997)

Η Κοινότητα και τα κράτη μέλη της δεν ανέλαβαν, ως συνέπεια του Γύρου της Ουρουγουάης, καμία ιδιαίτερη υποχρέωση όσον αφορά την πρόσβαση στην αγορά και την εθνική μεταχείριση στον τομέα των οπτικοακουστικών υπηρεσιών. Επιπλέον, θέσπισαν εξαιρέσεις από την υποχρέωση εφαρμογής της ρήτρας του μάλλον ευνοούμενου κράτους (ΜΕΚ) ((Η υποχρέωση αυτή εφαρμόζεται αυτομάτως, εκτός εάν αναφέρεται ρητώς το αντίθετο, έστω και αν δεν έχουν αναληφθεί αντίστοιχες υποχρεώσεις σε κάποιον συγκεκριμένο τομέα. )) που προβλέπεται από τη Γενική Συμφωνία για τις συναλλαγές στον τομέα των υπηρεσιών (GATS), με σκοπό να διαφυλάξουν τα έργα ευρωπαϊκής καταγωγής, τη δυνατότητα διατήρησης σε ισχύ των διμερών ή πολυμερών συμφωνιών συμπαραγωγής οπτικοακουστικών έργων που αφορούν τη διανομή και την πρόσβαση σε χρηματοδοτήσεις, και τα ευρωπαϊκά προγράμματα στήριξης, όπως το σχέδιο δράσης για τις προηγμένες τηλεοπτικές υπηρεσίες, τα προγράμματα MEDIA και Eurimages. Συνεπώς, η Κοινότητα και τα κράτη μέλη δεν έχουν συγκεκριμένες υποχρεώσεις πρόσβασης στην αγορά και εθνικής μεταχείρισης για εφαρμογή των αρχών GATS, ούτε δεσμεύσεις όσον αφορά τις υπηρεσίες του οπτικοακουστικού τομέα. Επιπλέον,ένας πολύ περιορισμένος αριθμός χωρών του Παγκόσμιου Οργανισμού Εμπορίου έχει αναλάβει υποχρεώσεις σχετικές με τις οπτικοακουστικές υπηρεσίες και πολλές από αυτές έχουν επιπλέον θεσπίσει εξαιρέσεις από τη ρήτρα ΜΕΚ. Μέχρι στιγμής, τα μόνα προβλήματα που προέκυψαν στην εκτέλεση αυτών των δεσμεύσεων είναι τα εξής:

α) Ηνωμένες Πολιτείες: στις 15 Φεβρουάριου 1997, οι Ηνωμένες Πολιτείες θέσπισαν εξαίρεση ΜΕΚ για την απευθείας λήψη δορυφορικών μεταδόσεων, τις υπηρεσίες ψηφιακών μεταδόσεων και τις υπηρεσίες ραδιοφωνικών ψηφιακών μεταδόσεων, στο πλαίσιο της συμφωνίας GATS για τις βασικές τηλεπικοινωνίες. Τότε, η Κοινότητα υπέδειξε ότι η εν λόγω εξαίρεση ΜΕΚ βρισκόταν σε αντίθεση με τις υποχρεώσεις των Ηνωμένων Πολιτειών σχετικά με τις υπηρεσίες του οπτικοακουστικού τομέα στο πλαίσιο της συμφωνίας GATS. Δεν μπορούμε ακόμα να προβλέψουμε εάν οι Ηνωμένες Πολιτείες θα λάβουν κάποια μέτρα προς αυτήν την κατεύθυνση, καθώς η συμφωνία για τις βασικές τηλεπικοινωνίες τίθεται σε ισχύ την 1η Ιανουαρίου 1998. Σε κάθε περίπτωση, η Κοινότητα διατηρεί το δικαίωμα να αμφισβητήσει ενδεχομένως στο μέλλον την εν λόγω εξαίρεση ΜΕΚ.

β) Καναδάς: Ο Καναδάς δεν ανέλαβε συγκεκριμένες υποχρεώσεις πρόσβασης στην αγορά και εθνικής μεταχείρισης όσον αφορά τις υπηρεσίες οπτικοακουστικού τομέα και προστάτευσε κάποιες οπτικοακουστικές δραστηριότητες θεσπίζοντας εξαίρεση ΜΕΚ. Ωστόσο, η εξαίρεση αυτή δεν προστατεύει τις υπηρεσίες διανομής κινηματογραφικών ταινιών. Συνεπώς, ο Καναδάς διατηρεί την υποχρέωση ΜΕΚ για τις υπηρεσίες διανομής κινηματογραφικών ταινιών. Η Επιτροπή εξετάζει την περίπτωση μιας ευρωπαϊκής εταιρίας διανομής κινηματογραφικών ταινιών (Polygram) που ισχυρίζεται ότι υφίσταται διακρίσεις στον Καναδά σε σχέση με τις αμερικανικές εταιρίες διανομής ταινιών. Η Επιτροπή και τα κράτη μέλη είχαν ανεπίσημες διαβουλεύσεις με την κυβέρνηση του Καναδά, ώστε να ξεκαθαρίσει η κατάσταση. Η εξέταση της περίπτωσης αυτής συνεχίζεται.

Η Επιτροπή δεν γνωρίζει άλλα προβλήματα σχετικά με την εφαρμογή της συμφωνίας GATS όσον αφορά τις υπηρεσίες του οπτικοακουστικού τομέα.